Jemek Supardi lair wonten ing Pakem, Kabupatèn Sléman, Daerah Istimewa Yogyakarta. Piyambakipun punika salah satunggalipun panampil pantomim misuwur ing Indonésia sapunika. Pendhidhikanipun namung Sekolah Menengah Pertama, lan sakedhap sinau wonten Jurusan kagunan rupa ing Sekolah Menengah Kagunan Rupa Indonésia tigang wulan. Piyambakipun naté nyawiji wonten ing sapérang golongan téater kados ta Teater Alam, Teater Boneka, lan Teater Dinasti. Nalika kaliyan Teater Dinasti, antawisipun taun 1977, amargi piyambakipun kangelan anggènipun ngapalaken, pungkasanipun kapracaya ngurusi babagan artistik, kados ta properti, "make up", lan kostum. Rumaos kaliyan kahananipun, Jemek lajeng nelateni pantomim minangka panyaluran jiwa kasenimanipun. Kaprigelanipun ing pantomim dipunsinaoni piyambak. Ngripta kagunan ing basa obah dhedhasar imajinasi. Mbten wonten satunggal tiyang ingkang maringi piwulang dhumateng piyambakipun, nanging namung sregep mirsani pagelaran pantomim saking manca nagari ingkang digelar ing Yogyakarta, kalebet pantomim Prancis, Marcel Marceau.